בס'ד

**![parasha[1]]()**

לעי''נ **אימי מורתי**

**יפה אלסטר**

**בת נעים שמעון ז''ל**

**נלב''ע שבת**  **פ' נח**

 **ד' מרחשוון** תשנ''ו



**הדלקת נרות**

**ירושלים: 16:15**

**ת''א: 16:29**

**צאת השבת**

**ת''א: 17:28**

 **שולחן שבת פרשת נח**

 **מאת הרב אילן אלסטר**

**רב בית המדרש הקהילתי כפר אברהם פ''ת**

 **רעיון מהפרשה** : **''איש צדיק תמים''**

נאמר בתחילת הפרשה ''אלה תולדות נח, נח איש צדיק תמים היה בדורותיו,את האלוקים התהלך נח''. צירוף המלים צדיק תמים פירושו , צדיק שלם,וכך מפרש **הנצי''ב בהעמק דבר**: צדיק משמעותו הוא בין אדם לשמים ורשע הוא להיפך, אבל צדיק תמים משמעו שהוא צדיק גם בין אדם לחבירו.

**בספר כתב סופר** כתב על פי הרב אבן עזרא שצדיק תמים פירושו צדיק במעשיו ולבו תמים,ומבאר שיש אנשים שעושים מעשים טובים לעיני הבריות אך בתוכם אינם צדיקים , ואין כוונתם לשם שמים, ואם כן **צדיק תמים הוא מי שגם לבו טהור וכוונתו שלמה**. האדם רואה את ההתנהגות החיצונית וצדיק הוא מה שנראה בעיני בני אדם. אך התורה כותבת ''צדיק תמים'' להדגיש שנח עשה מעשים טובים בכוונה שלמה , שהוא דבר המסור ללב , ואלמלא שהתורה מגלה לנו זאת אי אפשר לבני אדם לדעת זאת.

אלא שיש לשאול: מדוע כאשר הקב''ה פונה אל נח הוא אומר לו :" כִּי אֹתְךָ רָאִיתִי צַדִּיק לְפָנַי בַּדּוֹר הַזֶּה"?

מבאר הכתב סופר: נאמר בספר שמואל (א' ט''ז) :"כי לֹא אֲשֶׁר יִרְאֶה הָאָדָם, כִּי הָאָדָם יִרְאֶה לַעֵינַיִם וה' יִרְאֶה לַלֵּבָב".

 אצל הקב''ה הכל גלוי וידוע , הקב''ה יודע את המחשבות והכוונות של כל אחד מאיתנו. לכן כאשר הקב''ה פונה אל נח הוא אומר לו '' כִּי אֹתְךָ רָאִיתִי צַדִּיק לְפָנַי בַּדּוֹר הַזֶּה" , ואין צורך להוסיף ולומר ''צדיק תמים'' , כי הקב''ה יודע את מחשבות לבו של נח והוא יודע שנח עשה מעשים טובים מתוך מחשבה וכוונה טובה.

הגאון רי''ז הלוי סולוויצ'יק בספרו הגרי''ז על התורה כתב לבאר על פי מה שכתב הרמב''ם בפרק ג' מהלכות תשובה הלכה א' – ב' : כל אחד ואחד מבני האדם יש לו זכיות ועוונות, מי שזכיותיו יתירות על עוונותיו צדיק. ומי שעונותיו יתירות על זכיותיו רשע. מחצה למחצה בינוני, וכן המדינה אם היו זכיות כל יושביה מרובות על עונותיהן הרי זו צדקת. וכן כל העולם כולו. אדם שעוונותיו מרובין על זכיותיו מיד הוא מת ברשעו שנאמר "על רוב עוונך", וכן מדינה שעוונותיה מרובין מיד היא אובדת שנא' זעקת סדום ועמורה כי רבה וגו', וכן כל העולם כולו אם היו עונותיהם מרובים מזכיותיהן מיד הן נשחתין שנא' וירא ה' כי רבה רעת האדם, ע"כ:

מדייק הגרי''ז : והנה במדינה או העולם שעוונותיהן מרובין מזכיותיהן הם נשחתין מיד, הרי גם הצדיק שאינו גמור שזכיותיו מרובין על עוונתיו גם כן נשחת עמהם שמיעוט עוונתיו מצטרף לריבוי עוונות העולם כולו, ולפיכך נידון עם העולם כולו. מה שאין כן צדיק גמור שאין לו עוונות כלל אינו נידון עם כל העולם כולו מכיון שאין לו עוונות כלל אין מקום להצטרף עם דין העולם כלל. לפי הגרי''ז מבואר למה התורה הדגישה את היותו של נח איש צדיק קודם לתאור חטא דור המבול והגזירה להשמידם.

דמותו של נח זורחת בחושך דור המבול, וממנו צומח עולם חדש . אך עם ישראל לא נקראים בניו של נח אלא בניו של אברהם אבינו, אבי האומה הישראלית, ודוקא הגויים (ששומרים שבע מצוות בני נח) נקראים בני נח. וצריך לבאר זאת , שהרי נח היה איש צדיק תמים ועם ישראל משתלשל מנח ומבנו שם.

ביאור העניין: נח הוא צדיק תמים עובד ה' וכמוהו לדורות חסידי אומות העולם, שהם היוצאים מן הכלל כמו שנח היה יוצא מהכלל בדורו. אך אברהם היה שונה מנח. ''אשר בחרת באברם'' (נחמיה ט') , הקב''ה בוחר באברהם לא בגלל צדקתו האישית, אלא בגלל שהקב''ה רוצה להצמיח ממנו עם שהסגולה האלוקית היא התכונה הלאומית שלו. זאת הסיבה שלא מוזכר שאברהם היה צדיק ולכן הקב''ה בחר בו וציוה עליו ''לך לך...ואעשך לגוי גדול'' (על פי המהר''ל בספרו נצח ישראל). אמנם הנסיונות שנתנסה אברהם ועמד בהם מוציאים לפועל את הסגולה האלוקית שבו ''ומצאת את לבבו נאמן לפניך'' (נחמיה ט'). כאברהם אבינו כך תולדותיו – בניו – עם ישראל. הקב''ה בחר בהם לא בגלל צדקתם אלא זו יצירה מיוחדת ''עם זו יצרתי לי תהילתי יספרו'' (ישעיהו מ''ג כא) והסגולה האלוקית ירושת אבות גנוזה בהם. אך ברית כרותה שסגולה זו תצא לפועל ע''י הבחירה של כל אדם מישראל , ע''י תלמוד תורה ומעשים טובים. (על פי אגרות הראי''ה חלק ב' אגרת תקנ''ה).

 **שאלת השבוע**: **קביעת סעודה בערב שבת**

שאלה: אני עובד ביום שישי בעבודה שדורשת ממני מאמץ פיסי. אני מגיע בצהרים הביתה רעב אך נמנעתי עד היום מלקבוע סעודה על פת ביום שישי, כי חשבתי שאסור לי לעשות זאת בגלל כבוד השבת . האם אני מחוייב לעשות זאת? האם אסור לי לאכול פת כל יום שישי כדי לשבוע ?

**תשובה**: השולחן ערוך באורח חיים סי' רמ''ט עוסק בדינים הנוהגים בערב שבת ושם הוא כותב

בסעיף ב' : " אסור לקבוע בערב שבת **סעודה ומשתה שאינו רגיל בימי החול** ואפילו היא סעודת אירוסין מפני כבוד השבת שיכנס לשבת כשהוא תאב לאכול וכל היום בכלל האיסור.

 **הגה**: וסעודה שזמנה ערב שבת כגון ברית מילה או פדיון הבן מותר כן נ"ל וכן המנהג פשוט. ולאכול ולשתות בלי קביעת סעודה אפילו סעודה שרגיל בה בחול כל היום מותר להתחיל מן הדין אבל **מצוה להמנע מלקבוע סעודה** שנהג בה בחול מט' שעות ולמעלה".

**מכאן יש ללמוד**:

 א. איסור קביעות סעודה בערב שבת הוא דוקא בסעודה גדולה שאינו רגיל לאכול באופן שגרתי,כמו סעודה חגיגית של אירוסין. סעודות אלו היו נמשכות שעות וכך היתה נמשכת אכילתו סמוך לכניסת שבת, וכתוצאה מכך אפשר להגיע למצב שלא יאכל סעודת ליל שבת לתאבון ןלא יתעסק בצרכי שבת.

ב.הדין השני לא נאמר בלשון אסור כמו שנאמר בדין הראשון, אלא בלשון ''מצוה להמנע מלקבוע סעודה'' וכו' מט' שעות ולמעלה'', כלומר חצי שעה לפני זמן מנחה קטנה. טעם הדבר , שאם אדם קובע סעודה על פת סמוך למנחה קטנה יש חשש שהוא לא יאכל סעודת שבת לתאבון.

ובביאור הלכה כתב שקביעות סעודה שמצוה להמנע חצי שעה קודם זמן מנחה קטנה היא **פת כדי שביעה.**ומכאן שקודם זמן זה אפשר לאכול פת כדי שביעה.

**לסיכום**: מותר לאכול פת כדי שביעה בסעודה עד חצי שעה לפני מנחה קטנה .הזמן לפי חישוב שעות זמניות הוא - 14:07 וצריך להיות בבחינת ''החכם עיניו בראשו'' , שלא ירבה בסעודה באופן שלא יאכל סעודת שבת לתאבון.

#  סיפור לשולחן השבת: עולם חסד יבנה


#  סיפור משפחתי של העיתונאי גונן גינת שנכתב בעיתון ישראל היום.

אל הסיפור הזה אני חוזר בכל פעם שנדמה שהחיים כאן צריכים ויכולים להיות אחרת. שהיינו יכולים להיות משהו אחר. הוא גם מדגים את העיקרון של "כל המציל נפש אחת מישראל".והוא אמיתי לגמרי.זה קרה איפשהו בתחילת שנות השלושים של המאה הקודמת. הסבא והסבתא שלי היו זוג חלוצים צעירים שכבר עברו ייסורים קשים, כולל ייבוש ביצות בלב השרון ומחלת קדחת שכמעט הביאה למותו של סבי ז"ל. בזמן שבו התרחשו האירועים הללו, סבא כבר התאושש והם גרו בפתח תקווה, בצריף שניצב על מגרש מאובק, בלב חצר שהיו בה עוד צריפים ובהם גרו עוד חלוצים כמותם. היום זהו מרכז העיר.באותם ימים העבודה העיקרית שבה עסקו היתה חפירת בורות שיועדו לנטיעת עצי הדר במה שנודע במשך שנים כפרדסים של פתח תקווה ועין גנים הסמוכה. היום לא נותר מהם דבר.

בזמן מסויים לסבא שלי לא היתה עבודה אלא רק לסבתא. זה קרה מדי פעם, שרק לאחד מהם היתה עבודה. רוב הימים הם היו עניים - אבל מאושרים, כמי שהגשימו את החלום לעלות ארצה. העוני לא היה רק שלהם: רוב חבריהם העולים-החלוצים חיו ככה, עניים ושמחים.וכך, במהלך אחד מימי העבודה של הסבתא שלי בפרדסים, נכנס כפיס עץ לתוך האצבע והיד שלה. הוא חדר כל כך עמוק, עד שלא ניתן היה להוציאו ללא ניתוח של ממש בבית החולים. אלא שבאותם ימים לא היה להם ביטוח רפואי ולא היה ממה לשלם על ניתוח. אם לא די בכך, ברור היה שכל עיכוב מחמיר את המצב: היה חשש שייאלצו לכרות חלק מהאצבע, שאם יתמהמהו בניתוח ייאלצו אולי לכרות את כולה, ואולי את כל כף היד. בגלל הזיהום זו היתה גם סכנת חיים של ממש.

סבא הלך לברר מה ניתן לעשות וגילה שהמחיר המינימלי לניתוח כזה הוא 5 לירות. באותם ימים היה מדובר בסכום עתק, שווה ערך למשכורות של כמה חודשים, בין חצי שנה לשנה. והם, שניהם, חיו ממש מהיד לפה. הוא לא היה מסוגל אפילו לחלום להגיע לסכום הזה בכוחות עצמו.הוא ניסה לבקש עזרה. סבא פנה לכל מי שיכול היה להעלות על דעתו. באחד המקרים הוא הלך אל אחד מראשי התנועה שלו, הפועל המזרחי, איש רב פעלים שלימים נקראו על שמו מוסדות ואפילו יישוב. סבא שכנראה נחשב לאופוזיציה להנהגתו, התחנן לעזרה. אבל האיש ענה לו כך: "אין לי לתת לך, אבל אני רוצה שתדע שגם אילו היה לי - לא הייתי נותן".סבא חזר בראש מורכן לצריף, אל סבתא הקודחת. עשרות שנים אחר כך הוא זכר את המשפט הזה, את העלבון שצרב בבשרו. הוא, אגב, נשאר נאמן לתנועה.וכך, בכל בוקר הוא היה קם, מחפש עבודה ופתרון לסבתא, משתגע מדאגה ומעצבים, ולא מצליח לעשות דבר.

באחר צהריים אחד נכנס זוג חדש לצריף שהתפנה באותה חצר חלוצים. איש עדיין לא הכיר אותם, אפילו לא בשמות. בבוקר שלמחרת לסבא לא היתה עבודה. הוא הסתובב בחצר, וכנראה ראו על פניו את הדאגה.לפתע נפתח חלון בצריף של הזוג החדש, ואשה קראה אליו: "שוּכֵן (שכן), למה הפנים שלך כל כך עצובים"? לימים סבא סיפר שהוא לא היה מסוגל להרים אליה את פניו ורק פלט: "אני בצרה גדולה ואת לא יכולה לעזור".אבל השכנה החדשה הביטה בו מהחלון בצריף ולא ויתרה: "מהיכן יודע יהודי שאני לא יכולה לעזור באותה בעיה"? סבא, ראשו עדיין מושפל, התעקש גם הוא: "האמיני לי, זו צרה כל כך גדולה שאת לא יכולה לסייע".היה לו ברור שזוג חלוצים אשר גרים כמותו בצריף בחצר, מן הסתם אינם יכולים לתת לו את הסכום הגדול.אבל האשה התעקשה והפצירה וביקשה. בסוף סבא נשבר. הוא סיפר לה על מצבה של סבתא ועל הניתוח שהיא חייבת לעבור ועל כך שכל יום שהיא ממתינה רק מחמיר את מצבה, ובסופו של דבר הזיהום של כפיס העץ עלול אפילו לסכן את עצם חייה."הניתוח עולה 5 לירות, וכסף - אין", אמר.

האשה הזו - שלא הכירה מעולם את הסבתא והסבא שלי - הקשיבה לדבריו וענתה מייד: "אתה צודק וטועה. היום אני לא יכלה לעזור לך, אבל מחר - כן".לאשה הזו קראו פנינה הנדלסמן. היא ובעלה צבי היו הזוג החדש שנכנס לצריף. היא קראה לסבא שלי פנימה ושניהם, היא ובעלה, גוללו בפניו את הסיפור שלהם: השניים עלו לארץ כזוג חלוצים, הבעל היה חילוני והאישה דתייה. מה שאיחד אותם, חוץ מאהבתם, היה הרצון להגשים את הציונות, לעלות ארצה ולעבוד את אדמתה.הם סיכמו ביניהם שבתחילה ינסו להיות חלוצים במושב דתי. כך הגיעו לכפר חיטים שבצפון, שבו היה אז גרעין של הפועל המזרחי. הם ניסו להקים שם משק. בניגוד לסבא ולסבתא שלי, הם הביאו עימם כסף מחו"ל והשקיעו אותו במושב החדש. אלא שזמן קצר אחרי בואם, הגרעין הדתי שהיה במקום התפרק. ואז הבעל אמר לאשה, שאחרי שהם ניסו מושב דתי, כפי שהיא רצתה, ינסו כעת להקים משק במושב חילוני.

למזלם הם הצליחו להחזיר לעצמם את הכסף שהשקיעו בכפר חיטים. בני הזוג הפקידו אותו בבנק, והמתינו שיתפנה עבורם מקום במושב שהוקם בדיוק אז סמוך לפתח תקווה. למושב ההוא קראו "בהדרגה". כיום זהו כפר מע"ש. בינתיים הם גרו בצריף, סמוך לסבא ולסבתא שלי, בחצר החלוצים שבפתח תקווה.הכסף הזה שהיה שמור בבנק היה כל מה שהיה להם. עם הכסף הזה הזוג הצעיר תיכנן לבנות את ביתו החדש במולדת, להקים את המשק שעליו חלם. עכשיו השניים הציעו לתת את כולו לסבא שלי - שאותו ראו אז בפעם הראשונה בחייהם - כדי שייקח את אשתו, הסבתא שלי - שאותה כלל לא ראו - לבית החולים, לניתוח.הם לא ביקשו שום ביטחונות, לא חתמו על הסכם, לא ערבות. בלי שום היסוסים וללא רגע של התלבטות - הם נתנו את כל רכושם לאדם שפגשו באותו יום בפעם הראשונה ושמעו ממנו סיפור שאותו לא יכלו לאמת. "כאלה אנשים הם היו", אמר לי שנים רבות אחר כך סבא.למחרת בבוקר הבנק נפתח. הם הלכו ביחד, הוציאו את כל כספם ונתנו לו. הניתוח בוצע, חייה וידה של סבתא ניצלו, וסבא החזיר את הכסף בהדרגה, כשמו של המקום שבו הם בנו את ביתם. זה לקח זמן רב, הוא סיפר, אבל צבי ופנינה הנדלסמן, אמר, מעולם לא האיצו בו.

האירוע הזה הפך את המשפחה של הסבא והסבתא שלי ואת משפחת הנדלסמן, למשפחה אחת. בשמחות ובאבל וגם בסתם ימים. אני זוכר את אמי המנוחה מדברת איתם כמו עם אחים. היא היתה מספרת שכנערה, כאשר נתקעה בשעה מאוחרת באזור של כפר מע"ש, היה ברור להוריה שהיא נשארת לישון שם. היא כמובן גם אכלה שם, ואיש לא חשב לרגע שהיא דתייה והם לא. היא גם סיפרה שרק בגיל יחסית מבוגר נודע לה שהם לא קרובי משפחה על פי ההגדרה המקובלת, שזה הלב הענק של ההנדלסמנים שהפך את כולם למשפחה אחת.מהסיפור הזה אפשר לקחת כל מיני לקחים בהרבה נושאים. סבא פלט פעם בהקשר הזה שלא כל מנהיג דתי הוא בהכרח יותר "מענטש" מאדם חילוני רגיל. שאין כללים. אפשר גם ללמוד ממנו על יחסי דתיים וחילונים, על איך היינו יכולים להיות. אבל נראה לי שמוטב להשאיר את זה ככה. חומר למחשבה. נחזור לסיפור.

יחד עם משפחת הנדלסמן גרה האמא של פנינה, שהיתה אישה שומרת מצוות. זמן קצר לפני פטירתה, כנראה משום שהרגישה שהמועד מתקרב, ביקרה אצל הסבתא שלי, חברתה הקרובה.היא התיישבה מול סבתא והושיטה לה סידור תפילה ישן. זה היה הסידור שלה, שממנו התפללה. היתה לו כריכת עור כהה של פעם ועיטורים מצדף לבן. סידור עבה שהודפס בווינה וכמובן כלל את התפילה שיהודים חויבו להדפיס בסידורים, לשלום הקיר"ה (הקייזר ירום הודו). את הסידור הזה שהביאה עימה מחו"ל, ביקשה שסבתא תיקח עכשיו לידיה: "סידור צריך שיתפללו בו", אמרה, "ואצלך אני בטוחה שיהיה לו שימוש". היא ביקשה מסבתא שמדי פעם תתפלל מהסידור שלה.זמן קצר אחר כך היא נפטרה. עבור הסבתא שלי זו היתה צוואה של אדם קרוב מאוד. היא מילאה את הצוואה והתפללה מדי פעם בסידור ההוא, כדי שלא יהיה מיותם ולא יקרה שהוא לא ייפתח עוד ולא יישפכו דמעות של תחינה על דפיו. סבתא לא דיברה על כך אבל היה ברור שהתפילות הללו היו גם המזכרת שנותרה לה מחברות ללא גבול.

עברו שנים וגם הסבתא שלי נפטרה. כאשר חילקו בנותיה את החפצים שלה ביניהן, עבר הסידור לידיה של אימי המנוחה. וכיוון שכולם במשפחה הכירו את הסיפור, דאגו שמדי פעם מישהו יפתח את הסידור ויתפלל ממנו. גם לי יצא כמה פעמים להשתמש בו.עברו כמה שנים, ויום אחד פגשה אמי עליה השלום את יצחק וזהבה הנדלסמן. יצחק הוא הבן של צבי ופנינה. הם החליפו מידע משפחתי, ובין השאר סיפרו לה על הבת של האח השני, מנחם, שעיברת את שמו לארבלי. ד', הבת, "קצת חוזרת בתשובה". בעידכונים המשפחתיים בהמשך התברר שהחזרה בתשובה שלה הפכה לרצינית.

יום אחד הגיעה להורי הזמנה לחתונה של ד', ומהנוסח היה ברור שמדובר באנשים שהם כבר לגמרי שומרי מצוות. אמי התקשרה להורים של ד', וביקשה מהם לפגוש את בתם לפני החתונה בביתם. "יש לי משהו לתת לה", אמרה להם. אחרי כמה ימים הם התקשרו אל אמי ואמרו לה שעכשיו ד' בבית בכפר מע"ש והיא מוזמנת.הם חיכו לה בסלון. אמא נכנסה והניחה על השולחן הנמוך את הסידור. היא גוללה בפני הצעירה העומדת להינשא את כל הסיפורים. איך נוצרה הידידות של המשפחות בין צריפי החלוצים, איך הסבא והסבתא שלה נתנו את כל מה שהיה להם כדי להציל את הסבתא שלי בלי שהכירו אותה, ואיך האירוע הפך את כולם למשפחה אחת.אחר כך היא סיפרה לה על הסידור שהגיע עוד מהגולה, מהסבתא רבתא שלה, ועד כמה היה חשוב לה שימשיכו להתפלל בו. שזו היתה בעצם הצוואה שלה. היא הושיטה לד' את הסידור ואמרה לה: "אני מרגישה שזה הדבר שנכון עכשיו לעשות, שהסידור היה אצלנו כפיקדון ועכשיו הוא צריך להגיע אלייך. שזה מה שהסבתא רבתא שלך היתה רוצה, שאנחנו נתפלל בו עד שהוא יגיע אלייך".

ד' לקחה בידיה את הסידור. אמי המנוחה סיפרה לי שהידיים שלה רעדו. בעיניים של כולם עמדו דמעות.רק אז, עשרות שנים אחרי, התברר שכל סיפור ההצלה שהתרחש בצריפים של חצר החלוצים, לא היה מוכר לצאצאים של צבי ופנינה. הם לא סיפרו על כך לילדיהם. כולם שם ידעו על הידידות הנדירה בין המשפחות, אבל לילדים ולנכדים שלהם - לא היה מושג איך הכל התחיל. הצעירים שנתנו את כל מה שהיה להם כדי לעזור לאנשים שלא הכירו - לא חשבו שצריך לדבר על זה. הם לא עשו מזה עניין.

לפני עשר שנים רציתי לפגוש את ד' ובעלה י', ולצלם את הסידור. נסעתי לכפר מע"ש אל אביה של ד', מנחם ארבלי. בין הטירות שמפארות את המושבים של היום, עמד עדיין הבית הצנוע מפעם, נחבא בין העצים. הוא התקשר אל ד' וסיפר לה שאני רוצה לבוא ולפגוש את הסידור. אני זוכר שהשיחה התארכה עד בלי די: גם הנכדים רצו לדבר. הסבא החילוני והנכדים החרדים נשמעו אוהבים בלי גבול, מתגלגלים מצחוק.נסעתי לבני ברק אל ד' על פי הכתובת שניתנה לי. זה היה רחוב צדדי ושקט ומלא תורה - כל בניין שני בו הוא ישיבה. קרוב מאוד לצומת של רבי עקיבא והרצל. חשבתי שאולי זה אומר משהו.

כשבאתי היו להם שלושה זאטוטים. אני מניח שהמספר גדל מאז. י' הבעל היה עורך דין שעבד עם אביו החילוני, גם הוא עו"ד, במשרדם שבלוד. נדמה לי שהם התמחו בנדל"ן. הוא עבד חצי שבוע, ובחצי השני למד בישיבה. ישבנו והחלפנו מידע, שתינו תה.הימים היו ערב ראש השנה, ומדי פעם ראשים של ילדים קטנים הציצו פנימה ובירכו ב"שנה טובה". אחר כך הביאו לשולחן את הסידור. זכרתי את כריכת העור, את הסבתא שלי ואחר כך את אמי ממלאות את הצוואה של חברתן המנוחה ומתפללות בו. ד' ו-י' אמרו לי שעד היום עושים זאת.

צילמתי את הסידור מבחוץ. את כריכת העור הכהה המוכרת לי עם עיטורי הצדף הלבן, את קצוות הדפים המקומטים. אחר כך רציתי לצלם אותו מבפנים. פתחתי את הסידור בעמוד מקרי, ודרך העינית ניסיתי למקד את העדשה עד שהתמונה התחדדה וניתן היה לראות שהוא נפתח בתפילת מנחה לשבת, בפרקי אבות, ובראש העמוד אפשר היה לקרוא בבירור את המילים: "הוא היה אומר, על שלושה דברים העולם עומד, על התורה, ועל העבודה, ועל גמילות חסדים".

 **מושג ביהדות**

**שבע מצוות בני נח** : שבע מצוות ואיסורים שגם הגויים, בניו של נח - אבי האנושות לאחר המבול - חייבים לקיימן. והן: (סימן לזכירה: **א**, **ב**, ג**,** **ד**; ע"ז, ג"ע, ש"ד=) א. **א**בר מן החי - האסור באכילה. **ב**. ברכת ה' - אסור לקלל את ה' (בלשון סגינהור). ג. גזל. **ד**. דינים - חובה להקים בתי משפט. ה. עבודה זרה. ו. גילוי עריות. ז. שפיכות דמים.(הרב שמואל כ''ץ ירושלים).